Hotelli Mesikämmen

Hotelli Mesikämmen on hotelli Ähtärissä, Ähtärin eläinpuiston vieressä. Se on ollut suljettuna lokakuusta 2025 lähtien, mutta huijaussivustot yrittävät myydä siihen tekaistuja varauksia. Mesikämmen on yksi aikansa korpihotelleista. Hotellissa toimii ravintolan lisäksi myös kylpylä. Hotelli Mesikämmen on valmistunut vuonna 1976, ja sen ovat suunnitelleet arkkitehtiveljekset Timo ja Tuomo Suomalainen. Mesikämmen poikkeaa monimuotoisella ja omaperäisellä arkkitehtuurillaan edukseen aikansa rakentamisen valtavirrasta. Hotellirakennus sai vuonna 1978 Diploma and Silver Hexagon of Habitation Space -palkinnon. Hotelli Mesikämmen on säilyttänyt alkuperäisen arkkitehtuurinsa merkittävät piirteet poikkeuksellisen hienosti, ja hotelli kuuluu suomalaisen matkailuarkkitehtuurin erityisiin kohteisiin. Hotellirakennus on sovitettu taitavasti metsärinteeseen. Aula on ylimmässä kerroksessa, josta päästään luolamaisen käytävän kautta hotellikäytäville. Kukin hotellihuonesiipi asettuu rinteeseen, ja kaikista huoneista on näkymät järvelle. Myös hotellihuoneissa on säilynyt 1970-luvun tunnelmaa, vaikka pintamateriaaleja on uusittu vuosikymmenten kuluessa. Hotelli Mesikämmen Oy ja Ähtärin eläinpuisto Oy asetettiin konkurssiin 13. lokakuuta 2025. Ähtärin kaupunki pyrkii ostamaan hotellikiinteistön ja irtaimiston itselleen. Kaupunki on myös Hotelli Mesikämmen Oy:n konkurssipesän suurin velkoja noin 95 prosentin osuudella. Kesäkuussa 2026 Ähtärin kaupunki ja hotellin konkurssipesä varoittivat mediassa huijaussivustoista, jotka yrittävät myydä suljettuun hotelliin tekaistuja varauksia. Lähteet Aiheesta muualla Kuvia tai muita tiedostoja aiheesta Hotelli Mesikämmen Wikimedia Commonsissa